REGOLAMENT TAL-KUMMISSJONI (KE) Nru 1304/2008
tad-19 ta' Diċembru 2008
li jemenda r-Regolament (KE) Nru 1266/2007 fir-rigward tal-kondizzjonijiet għall-eżenzjoni ta’ ċerti annimali ta’ speċi suxxettibbli mill-projbizzjoni tal-ħruġ stipulata fid-Direttiva tal-Kunsill 2000/75/KE
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 2000/75/KE tal-20 ta’ Novembru 2000 li tistabbilixxi dispożizzjonijiet speċifiċi għall-kontroll u l-eradikazzjoni tal-bluetongue (1), u b’mod partikolari l-Artikolu 9(1)(c), l-Artikoli 11 u 12 u t-tielet paragrafu tal-Artikolu 19 tagħha,
Billi:
(1)
Ir-Regolament tal-Kummissjoni (KE) Nru 1266/2007 (2) jistipula regoli għall-kontroll, monitoraġġ, sorveljanza u restrizzjonijiet fuq il-movimenti ta’ ċerti annimali, fir-rigward tal-bluetongue, fi u minn żoni ristretti.
(2)
L-Artikolu 8(1) ta’ dak ir-Regolament jistipula li movimenti ta’ annimali, tas-semen, l-ova u l-embriji tagħhom, minn azjenda jew ċentru għall-ġbir jew għall-ħażna tas-semen li jinsabu f’żona ristretta lejn azjenda oħra jew ċentru għall-ġbir jew għall-ħażna tas-semen għandhom ikunu eżentati mill-projbizzjoni tal-ħruġ stipulata fid-Direttiva 2000/75/KE, suġġetta għall-ħtieġa li l-annimali, is-semen, l-ova u l-embriji tagħhom ikunu konformi ma’ ċerti kondizzjonaijiet stabbiliti f’dak l-Artikolu.
(3)
L-esperjenza wriet li f’għadd ta’ Stati Membri l-effettività tal-miżuri stipulati fir-Regolament (KE) Nru 1266/2007 biex ikun żgurat il-ħarsien tal-annimali kontra l-attakki minn vektors tista’ tiġi kompromessa minn kombinazzjoni ta’ fatturi Dawk il-fatturi jinkludu l-ispeċi tal-vektors, il-kondizzjonijiet tal-klima u t-tip ta’ trobbija ta’ annimali suxxettibbli li jixtarru.
(4)
Għalhekk, bħala miżura transitorja, l-Artiklu 9a tar-Regolament (KE) Nru 1266/2007 kif emendat mir-Regolament (KE) Nru 394/2008 (3) jistipula li, sal-31 ta’ Diċembru 2008, l-Istati Membri tad-destinazzjoni jistgħu jitolbu li l-moviment ta’ ċerti annimali, li huma koperti mill-eżenzjoni stipulata fl-Artikolu 8(1) tar-Regolament (KE) Nru 1266/2007 ikunu suġġetti għall-kondizzjonijiet addizzjonali, abbażi ta’ evalwazzjoni ta’ riskju li tqis il-kondizzjonijiet entomoloġiċi u epidemijoloġiċi li fihom qed jiddaħħlu l-annimali.
(5)
Fil-perjodu ta’ wara l-adozzjoni ta’ dik il-miżura transitorja, l-esperjenza wriet li f’għadd ta’ Stati Membri l-applikazzjoni tal-miżuri biex ikun żgurat il-ħarsien tal-annimali kontra l-attakki mill-vektors mhijiex effettiva. Barra minn hekk, l-Awtorità Ewropea tas-Sigurtà tal-Ikel tistqarr, fl-Opinjoni tagħha dwar il-bluetongue tad-19 ta’ Ġunju 2008 (4), li l-ebda protokolli ta’ trattament ma ġew formalment approvati fil-Komunità għall-ħarsien effettiv tal-annimali kontra l-attakki Culicoides.
(6)
Fid-dawl ta’ dawn iċ-ċirkostanzi u sakemm issir aktar evalwazzjoni xjentifika fil-ġejjieni, huwa xieraq li jiġi estiż il-perjodu ta’ applikazzjoni tal-miżura ta’ tranżizzjoni stipulat fl-Artiklu 9a tar-Regolament (KE) Nru 1266/2007.
(7)
Ir-Regolament (KE) Nru 1266/2007 għandu għalhekk jiġi emendat skont dan.
(8)
Il-miżuri stipulati f’dan ir-Regolament huma skont l-opinjoni tal-Kumitat Permanenti għall-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
Fil-frażi introduttorja tal-paragrafu 1 tal-Artikolu 9a tar-Regolament (KE) Nru 1266/2007, id-data “31 ta’ Diċembru 2008” għandha tkun mibdula bid-data “31 ta’ Diċembru 2009”.
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 19 ta’ Diċembru 2008.